Helle Thorning-Schmidt (S), 2014-04-08:
Danmarks produktivitetsvækst har været blandt de laveste blandt OECD-landene.
Det er regeringen selvfølgelig i gang med at rette op på, for høj produktivitet er afgørende for, at vi kan have vellønnede job i Danmark, og for, at vi har penge til den velfærd, vi gerne vil have.
Og derfor vil vi komme med flere vækstinitiativer her i løbet af foråret. I sidste uge lykkedes det at få en bred aftale om en ny vækstplan for fødevarer, og det er godt.
Fødevareerhvervet beskæftiger 140.000 mennesker – heraf en stor del i vores landkommuner og i vores yderkommuner – og fødevareeksporten udgør omkring en fjerdedel af vores samlede eksport af varer.
Nu forbedrer vi vilkårene på et område, hvor der er rigtig gode muligheder for at skabe vækst og arbejdspladser, både for ufaglærte og for faglærte og, hvad der er nok så vigtigt, i de dele af Danmark, hvor der er mangel på arbejde.
Landbrug er selvfølgelig ikke, hvad det var for en generation siden; i dag er det store professionelle virksomheder, som er i skarp international konkurrence, og landbruget har brug for finansiering.
Derfor åbner vi bl.a. for ny kapital fra f.eks. pensionskasser, og nye investorer kan også komme med ny viden og nyttig ledelseserfaring.
Vi vil også gennemføre en mere moderne og effektiv miljøregulering.
Med den her aftale er vi blevet enige om, at vi vil regulere landbrugene, ud fra hvor meget de påvirker miljøet, i stedet for ud fra antallet af dyr, og vi vil skelne mellem såkaldte sårbare og robuste marker.
Det giver lidt bedre mening for de fleste, tror jeg.
I forhold til randzoneloven må vi konstatere, at dele af randzoneloven har vist sig vanskelige at administrere, for ikke at sige umulige.
Jeg vil godt understrege, at regeringens miljøambitioner stadig er de samme, men vi er nødt til at sikre, at administrationen er ordentlig og effektiv.
Den aftale, vi indgik i sidste uge, vil skabe nye muligheder for arbejdspladser i fødevareerhvervet og i de mange, mange virksomheder, som samarbejder med erhvervet, og det er jo fra håndværkere til maskinindustri i hele landet.
I den her uge vil vi så også præsentere et af vores næste vækstinitiativer, og det handler om rekruttering af international arbejdskraft.
Vi ved, at mangel på kvalificeret arbejdskraft kan være en bremseklods for, at danske virksomheder kan vokse og skabe arbejdspladser, og det må selvfølgelig ikke være tilfældet.
Derimod skal vi ikke have udenlandsk arbejdskraft til landet, som bare stiller sig op i køen ved siden af de danske ledige.
F.eks. skal greencardordningen ikke bruges til at rekruttere medarbejdere til rengøringsbranchen eller til arbejde i kiosker, men tværtimod til at skaffe højtuddannet arbejdskraft, der kan bruge deres kvalifikationer i Danmark, til gavn for hele Danmark.
Greencardordningen må aldrig blive brugt som social dumping, og det vil regeringens udspil selvfølgelig modvirke.
Det skal heller ikke være muligt, at en virksomhed kan hente udlændinge uden for EU til at besætte danske job, der er ramt af en arbejdskonflikt; sådan skal det ikke være i Danmark.
I det hele taget vil vi værne om den danske model og om de danske lønmodtageres rettigheder.
Som jeg opfatter det, står energiaftalen selvfølgelig fuldstændig ved magt, og jeg regner også med, at de partier, som har været med til at indgå den, vil være med til at opfylde de målsætninger, vi har sat for vores fælles energiaftale.
Det er også rigtigt, at forsyningssikkerhedsafgiften, som hr. Lars Løkke Rasmussen nævner, er en del af energiaftalen fra 2012.
Det er ikke en afgift, den nuværende regering har fundet på, men den tidligere regering.
Det har så vist sig, at den i praksis er ret besværlig at håndtere for familier og virksomheder, og derfor har skatteministeren nu foreslået forligsparterne at rulle både forsyningssikkerhedsafgiften og nogle af energiafgiftsforhøjelserne fra forårspakke 2.0 tilbage.
Pengene skal vi selvfølgelig finde på en anden måde.
Jeg tror, der er rigtig mange, der har hørt den kritik, som der har været, af forsyningssikkerhedsafgiften, og jeg synes da, vi skal reagere på det og finde midlerne på en anden måde.
Hvis Venstre og andre partier, der har været involveret i det, kommer til forhandlinger og får løst den her udfordring, ser vi meget frem til det.